
BIROUL PERMANENT

AL CAMEREI DEPUTAŢILOR

DOMNULUI PREŞEDINTE

VALER DORNEANU

În conformitate cu prevederile art.89 şi 107 din Regulamentul Camerei Deputaţilor, vă înaintăm, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.87/2002 privind repartizarea profitului realizat de Societatea Comercială "Compania Naţională Aeroportul Internaţional Bucureşti - Otopeni" - S.A., pentru anul 2001, trimis cu nr.341 din 27 iunie 2002.

În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István  Antal

R A P O R T
asupra proiectului de Lege pentru aprobarea Ordonanţei de urgenţă 

a Guvernului nr.87/2002 privind repartizarea profitului realizat 

de Societatea Comercială "Compania Naţională Aeroportul 

Internaţional Bucureşti - Otopeni" - S.A., pentru anul 2001

1. Comisia pentru industrii şi servicii a fost sesizată pentru avizare şi dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.87/2002 privind repartizarea profitului realizat de Societatea Comercială "Compania Naţională Aeroportul Internaţional Bucureşti - Otopeni" - S.A., pentru anul 2001, primit cu nr.341 din 27 iunie 2002.

Ordonanţa de urgenţă a Guvernului nr.87/2002 a fost avizată favorabil de Consiliul Legislativ cu nr.836 din 20 iunie 2002.

Proiectul de lege pentru aprobarea Ordonanţei de urgenţă nr.87/2002 a fost avizat favorabil de Comisia pentru buget, finanţe şi bănci şi de Comisia juridică, de disciplină şi imunităţi în forma propusă de Guvern.

Proiectul de lege pentru aprobarea Ordonanţei de urgenţă a fost trimis spre adoptare Camerei Deputaţilor cu nr. E 206 din 20 iunie 2002.

Ordonanţa de urgenţă a Guvernului nr.87/2002 a fost emisă pentru a compensa lipsa de lichidităţi a Societăţii Comerciale "Compania Naţională Aeroportul Internaţional Bucureşti - Otopeni" - S.A. pentru acoperirea datoriilor faţă de antreprenorul general al lucrărilor de dezvoltare ale aeroportului. Această situaţie a fost generată de datoriile acumulate de Societatea Comercială "Compania Naţională de Transporturi Aeriene - TAROM" - S.A., faţă de aeroport şi care, în conformitate cu Ordonanţa de urgenţă a Guvernului nr.173/2001, au fost transformate în acţiuni.

2. În raport de obiectul şi conţinutul său, proiectul de lege face parte din categoria legilor ordinare.

3. Proiectul de lege a fost examinat de Comisia pentru industrii şi servicii în şedinţa din data de 2 iulie 2002.

4. La lucrările comisiei au fost prezenţi 23 deputaţi din totalul de 26 de deputaţi membri ai comisiei.

Raportul comisiei asupra proiectului de lege a fost adoptat cu unanimitate de voturi.

În urma dezbaterii, Comisia pentru industrii şi servicii propune adoptarea proiectului de lege în forma prezentată de Guvern.

                                      PREŞEDINTE,                     SECRETAR,

                                       István  Antal                        Aurelia Vasile

Expert,

Daniel Bădina

